For en uge siden drog 12 unge mennesker og fire voksne frivillige afsted fra Allerød i Nordsjælland – alle sammen på to hjul. Missionen var klar: Holdet skulle cykle 650 kilometer til Skagen og tilbage igen på en uge. Turen er i sig selv en udfordring, men den har også et godt formål. Undervejs samler de unge mennesker nemlig penge ind i samarbejde med organisationen Make a Wish Danmark. Pengene går til 18-årige Malthe fra Silkeborg, der sidste år fik et nyt hjerte. Efter operationen har det været hans store drøm at gå rundt om Mont Blanc, og den drøm bliver indfriet for de penge, som de unge cyklister fra Allerød får samlet sammen på turen. - Man ved, at han sætter pris på det, og man ved, at han tænker på os også, siger Kirstine Tønder Kragh, der er elev på Allerød Ungdomsskole. Faktisk er Malthe allerede afsted på sin tur, og cykelholdet samles hver morgen og sender tanker og hilsner afsted til ham, inden de selv hopper i sadlen og cykler ud på dagens rute. Og med Malthe i tankerne, så går det lidt lettere på turen, fortæller Mads Elver Mørk, der også cykler med: - Det holder en i gang. Og så ved vi, at han er ude og vandre rundt om Mont Blanc lige nu samtidig med os. Det er også ret sjovt at vide. Målet er 30.000 kroner Målet er at samle 30.000 kroner sammen, og cyklisterne har allerede rundet de første 25.000 kroner på deres tur. Pengene bliver samlet ind via sponsorater, en indsamling på nettet og ved at de unge mennesker får penge for hver kilometer, de kører. - Det, der er rigtigt vigtigt, de får med her, det er den der oplevelse af at gøre noget for andre. Mange unge mennesker er meget egoistiske og tænker, jeg gør tingene for mig selv og er mig selv nærmest. Og her handler det om at få øjnene op for, at det der med at gøre noget godt for andre, det spreder sig som ringe i vandet, siger Ulla Holtze, der er projektleder på turen. Fredag hjem igen Dagens rute går fra Aalborg til Mørke i Østjylland, og fredag stævner cykelholdet så ud på turens sidste etape hjem til Allerød. - Det har været rigtigt sjovt, og vi har fået nogle gode venner, og vi er blevet meget tætte, i forhold til da vi startede, siger Kirstine Tønder Kragh.

Referat:
12 elever fra Allerød Ungdomsskole har de seneste dage cyklet de nordjyske veje tynde for at samle penge ind, så de kan opfylde en ung hjertepatients store drøm.